## El Festival de Música Antiga i Barroca de Peníscola comença amb una ‘despertà barroca’, cine i el concert del cor Ad Libitum amb Lucentum XVI

*** La programació està formada per huit concerts, un piromusical, animació de carrer, cine i un espectacle familiar
* El Festival se celebra del 25 de juliol al 3 d’agost i posa a la venda abonaments per a disfrutar de tots els concerts**

El Festival Internacional de Música Antiga i Barroca de Peníscola comença la seua 29a edició amb cine, desfilada d’animació i el primer dels concerts en el castell del Papa Luna.

El certamen, organitzat per la Conselleria d’Educació, Cultura, Universitats i Ocupació, a través de l’Institut Valencià de Cultura (IVC), la Diputació de Castelló i l’Ajuntament de Peníscola, programa del 25 de juliol al 3 d’agost huit concerts i altres activitats paral·leles, com un piromusical o espectacles familiars.

Previ a l’inici de les cites musicals, el Festival dona la benvinguda a la seua programació amb cine. Així, el dijous 25 de juliol, a les 22:30 hores, el Palau de Congressos de Peníscola acull la projecció de la guardonada pel·lícula *Farinelli, Il Castrato* de Gérard Corbiau.

El film, que inclou una premiada banda sonora, relata la història de Farinelli, nom artístic de Carlo Broschi, un cèlebre castrat que va triomfar en l’òpera en el segle XVIII. L’accés a la projecció cinematogràfica és amb invitació gratuïta, que es repartix en la taquilla del Palau i en línia en la web.

D’altra banda, la gran jornada d’inauguració tindrà lloc el divendres 26 de juliol, a partir de les 21:00 hores, amb el grup de Vila-real Visitants, que farà la ‘despertà barroca’, una desfilada creativa pels carrers del municipi amb diferents disciplines artístiques i dirigit a tots els públics, que partirà des de la platja Nord fins a arribar al castell del Papa Luna.

El director del festival, Leonardo Marqués, ha destacat que esta desfilada “servirà per a anunciar i convidar tot el públic a disfrutar de la nova edició del Festival i, al seu torn, donar pas al primer dels concerts en el pati d’armes del castell de Papa Luna que estarà protagonitzat pel grup Lucentum XVI i el cor de cambra Ad Libitum, un cor que ha guanyat nombrosos reconeixements com l’últim Gran Premi de Cant Coral”.

“Obrim, d’esta manera, un festival que oferix durant 10 dies una completa programació en un enclavament únic, que convida a viure una experiència inoblidable”, ha assenyalat Marqués.

El concert *Strela do dia* de Lucentum XVI i Ad Libitum té lloc el divendres 26 de juliol, a les 22:30 hores. El recital està dedicat a la presència femenina en les cantigues des del segle XIII fins als nostres dies.

El repertori partix d’una selecció de cantigues a Santa Maria d’Alfons X el Savi i recorre diferents col·leccions de polifonia medieval i renaixentista i del primer barroc, amb obres de compositores com Maddalena Casulana, Francesca Caccini i Barbara Strozzi.

A més, durant el concert s’estrenarà una cantiga polifònica composta per Pedro Salinas Robles. La seua obra utilitza el tema de la cantiga ‘Como gradecer bien-feito (CSM 235)’, obra que recrea l’estada d’Alfons X en la ciutat de Requena, en la qual a més de trobar-se amb Jaume I, va emmalaltir greument.

Després del concert d’obertura, el Festival prosseguix amb l’òpera *Dido i Enees* en versió concert, d’Armonico Consort (27 de juliol); *Regina* de Capella de Ministrers (28 de juliol); *Bach a la carta* amb Café Zimmermann (29 de juliol); i l’òpera escenificada *Il combattimento di Tancredi e Clorinda* de Claudio Monteverdi a càrrec d’Ensemble Contratemps (30 de juliol).

El Festival prosseguix el 31 de juliol amb *Vidas paralelas. Vivaldi & Bach* de la mà de l’Orquesta Barroca de Sevilla; una *Gala Barroca* amb Nuevas Voces del Barroco i Ensemble barroco (2 d’agost); i el tancament amb *Si Versalles pudiera hablar...,* de La Spagna, el dia 3 d’agost.

A més dels concerts de pagament, el Festival oferix l’espectacle familiar, *El arpa furtiva* amb la formació De Soprano y Arpa (del 27 al 31 de juliol, accés lliure) i un gran espectacle piromusical (1 d’agost).

**Abonaments i entrades**

El Festival posa a la venda un abonament per a assistir als cinc concerts de pagament per 50 euros. Les entrades anticipades tenen un preu de 12 euros, i es poden adquirir en la [web de l’IVC](http://taquilla.ivc.gva.es/), en les taquilles situades a la Casa de l’Aigua, i els dies de concert en el Castell.

La 29a edició del Festival Internacional de Música Antiga i Barroca de Peníscola té en la [web de l’IVC](http://ivc.gva.es/) tota la informació de les actuacions i venda d’entrades. A més, el festival ha posat en marxa el perfil @ivcantigabarroca en Instagram i Facebook, per a seguir de prop totes les novetats de l’edició d’enguany.

Fecha: 23/07/2024